Համայնքի ղեկավարութիւնը ի մի բերելը մեզի համար եղած է հիմնական նպատակ, եւ ուրախ եմ ըսելու, որ ոչ միայն կուսակցական, այլեւ ազգային իմաստով, Դաշնակցութիւնը համախմբողի կարեւո՛ր դեր կը խաղայ վերջին տասնամեակին, եւ ինչու չէ նաեւ՝ անկէ առաջ: Մենք կ՛աշխատինք գաղութի տարբեր կազմակերպութիւնները, կուսակցութիւնները, միութիւնները իրարու քով բերել, յատկապէս երբ հարցը կը վերաբերի համազգային մտահոգութիւններու եւ միջոցառումներու, ինչպէս օրինակ՝ Հայոց Ցեղասպանութեան հարիւրամեակը: